**M I N I S T E R U L  J U S T I Ţ I E I**

**11 decembrie 2012**

***Comunicat de presă referitor la primirea unei delegaţii a Ministerului Justiţiei al Regatului Thailandei***

             La  data de 11 decembrie 2012, o delegaţie condusă de domnul Florin Aurel Moţiu, secretar de stat în cadrul Ministerului Justiţiei a primit o delegaţie a Ministerului Justiţiei al Regatului Thailandei care efectuează o vizită de documentare în România pentru acordarea de asistenţă în domeniul înfiinţării instituţiei notarului public în Thailanda.

            Scopul vizitei este acela de a include proiectul de lege privind înfiinţarea notarului public în Planul de Acţiune al Guvernului Thailandei de pregătire pentru lansarea Comunităţii Economice ASEAN în 2015. În prezent, atribuţiile notariale în Thailanda sunt îndeplinite de avocaţi.

            Discuţiile de la Ministerul Justiţiei au avut ca obiect aspecte referitoare la organizarea şi atribuţiile notarilor publici, statutul notarilor publici, modalităţile de accedere în profesia de notar public, răspunderea şi obligaţiile notarului public în România.

            Delegaţia thailandeză a mai avut întâlniri şi cu reprezentanţi ai Uniunii Notarilor Publici din România şi ai Ministerului Afacerilor Externe, urmând ca vizita de documentare să includă şi întrevederi cu reprezentanţii Uniunii Naţionale a Barourilor din România, Institutului Naţional al Magistraturii şi Consiliului Superior al Magistraturii.